Document ID: 32003D0189

Απόφαση της Επιτροπής
της 18ης Μαρτίου 2003
σχετικά με τη δημοσίευση των στοιχείων αναφοράς του προτύπου EN 613:2000 "Ανεξάρτητοι θερμαντήρες χώρου αερίου, με συναγωγή", σύμφωνα με την οδηγία 90/396/ΕΟΚ του Συμβουλίου
[κοινοποιηθείσα υπό τον αριθμό Ε(2003) 710]
(Κείμενο που παρουσιάζει ενδιαφέρον για τον ΕΟΧ)
(2003/189/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/396/ΕΟΚ του Συμβουλίου, της 29ης Ιουνίου 1990, για την προσέγγιση των νομοθεσιών των κρατών μελών σχετικά με τις συσκευές αερίου(1), όπως τροποποιήθηκε από την οδηγία 93/68/ΕΟΚ(2), και ιδίως το άρθρο 6 παράγραφος 1,
τη γνώμη της μόνιμης επιτροπής που συστάθηκε σύμφωνα με το άρθρο 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων για τις υπηρεσίες της κοινωνίας της πληροφορίας(3), όπως τροποποιήθηκε από την οδηγία 98/48/ΕΚ(4),
Εκτιμώντας τα ακόλουθα:
(1) Το άρθρο 2 της οδηγίας 90/396/ΕΟΚ ορίζει ότι οι συσκευές αερίου είναι δυνατόν να διατίθενται στην αγορά και να τίθενται σε λειτουργία μόνον εφόσον, κανονικά χρησιμοποιούμενες, δεν θέτουν σε κίνδυνο την ασφάλεια ανθρώπων, κατοικίδιων ζώων ή αγαθών.
(2) Σύμφωνα με το άρθρο 5 της οδηγίας 90/396/ΕΟΚ, οι συσκευές αερίου τεκμαίρεται ότι πληρούν τις βασικές απαιτήσεις του άρθρου 3 αυτής της οδηγίας, εφόσον συμφωνούν με τα σχετικά εθνικά πρότυπα τα οποία μεταγράφουν τα εναρμονισμένα πρότυπα των οποίων τα στοιχεία δημοσιεύονται στην Επίσημη Εφημερίδα της Ευρωπαϊκής Ένωσης.
(3) Τα κράτη μέλη οφείλουν να δημοσιεύουν τα στοιχεία των εθνικών προτύπων τα οποία μεταγράφουν τα εναρμονισμένα πρότυπα των οποίων τα στοιχεία δημοσιεύονται στην Επίσημη Εφημερίδα της Ευρωπαϊκής Ένωσης.
(4) Το Ηνωμένο Βασίλειο κατέθεσε επίσημη ένσταση όσον αφορά το εναρμονισμένο πρότυπο EN 613:2000 "Ανεξάρτητοι θερμαντήρες χώρου αερίου, με συναγωγή", που εγκρίθηκε από την Ευρωπαϊκή Επιτροπή Τυποποίησης (CEN) στις 13 Ιουλίου 2000 και τα στοιχεία αναφοράς του οποίου δημοσιεύθηκαν στην Επίσημη Εφημερίδα των Ευρωπαϊκών Κοινοτήτων στις 18 Ιουλίου 2001(5), με τον ισχυρισμό ότι το πρότυπο αυτό δεν ανταποκρίνεται πλήρως στις βασικές απαιτήσεις της οδηγίας 90/396/ΕΟΚ, και ιδίως στις απαιτήσεις των σημείων 2.1 και 3.2.2 του παραρτήματος I της εν λόγω οδηγίας, διότι οι απαιτήσεις σχεδιασμού για τα διακοσμητικά τζάκια με γυάλινη πρόσοψη δεν αρκούν για να εξασφαλίσουν υψηλό επίπεδο ασφάλειας. Το Ηνωμένο Βασίλειο ανησυχεί ιδιαίτερα επειδή, στην περίπτωση των προϊόντων αυτού του είδους, θα μπορούσε να προκύψει επικίνδυνη κατάσταση αν υπάρξει συσσώρευση αερίου, καθώς το συσσωρευμένο άκαυστο αέριο θα μπορούσε να αναφλεγεί, προκαλώντας σοβαρό τραυματισμό.
(5) Βάσει των πληροφοριών που ελήφθησαν στα πλαίσια των διαβουλεύσεων που έγιναν με τις εθνικές αρχές, με τη CEN και με την επιτροπή που συστάθηκε βάσει της οδηγίας 98/34/ΕΚ, δεν προέκυψαν στοιχεία που να τεκμηριώνουν τον κίνδυνο συσσώρευσης ή έκρηξης αερίου. Κατά συνέπεια, δεν αποδείχθηκε ότι το εναρμονισμένο πρότυπο EN 613:2000 δεν πληροί τις βασικές απαιτήσεις της οδηγίας 90/396/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα στοιχεία αναφοράς του προτύπου EN 613:2000 "Ανεξάρτητοι θερμαντήρες χώρου αερίου, με συναγωγή" που εγκρίθηκε από την Ευρωπαϊκή Επιτροπή Τυποποίησης (CEN) στις 13 Ιουλίου 2000 και τα οποία δημοσιεύθηκαν για πρώτη φορά στην Επίσημη Εφημερίδα των Ευρωπαϊκών Κοινοτήτων στις 18 Ιουλίου 2001, δεν θα αποσυρθούν από τον κατάλογο των προτύπων που δημοσιεύθηκαν στην Επίσημη Εφημερίδα της Ευρωπαϊκής Ένωσης. Ως εκ τούτου, θα εξακολουθήσει να ισχύει για το εν λόγω πρότυπο το τεκμήριο συμμόρφωσης με τις σχετικές διατάξεις της οδηγίας 90/396/ΕΟΚ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 18 Μαρτίου 2003.

Labels: 7
1
14